СаугъэтымкIэ йохъуажэ
Абхъазым и ЛIыхъужь, а къуэш республикэм зыхъумэжыныгъэмкIэ и министру щыта, СССР-м щIыхь зиIэ и дзэ кхъухьлъатэзехуэ, генерал-лейтенант Сосналы СулътIан къызэралъхурэ илъэс 75-рэ щрикъум ирихьэлIэу Налшык дэт «Гладиатор» универсальнэ спорт комплексым щызэхэтащ бэнэкIэ хуитымкIэ зэхьэзэхуэ.
Матч зэIущIэм щызэбэнащ Къэбэр-дей-Балъкъэрымрэ Абхъазымрэ я спортсмен нэхъ лъэщхэр. Сосналы СулътIан и щхьэгъусэ Любовь и жэрдэмкIэ зэхьэзэхуэр къызэрагъэпэщащ КъБР-м СпортымкIэ и министерствэмрэ Абхъазым щызэуахэм я зэгухьэныгъэу КъБР-м щыIэмрэ.
Хьэлъагъ зэмылIэужьыгъуэхэм иту лъэныкъуитIымкIи щызэпэщIэуват цIыху 16. Бжыгъэр 6:2-уэ зэпеуэм пашэныгъэр къыщахьащ Къэбэрдей-Балъкъэрым и бэнакIуэхэм.
СпортымкIэ министерствэмрэ Абхъазым щызэуахэм я зэгухьэныгъэмрэ къабгъэдэкI медалхэмрэ грамотэхэмрэ къищынэмыщIауэ, зэхьэзэхуэм щытекIуахэмрэ къыщыхэжаныкIахэмрэ саугъэт лъапIэхэр яхуигъэфэщащ зауэлI цIэрыIуэм и щхьэгъусэ Сосналы Любовь. Пашэ хъуа командэм къылъысащ сом мин 80, адрейм — сом мин 40. АрщхьэкIэ абхъазхэм хьэщIагъэ нэс езыха ди бэнакIуэхэр я ахъшэ саугъэтымкIэ хьэщIэхэм ехъуэжащ.
Фэеплъ зэIущIэм и хьэщIэ лъапIэхэу щытащ спортсмен цIэрыIуэхэу Хугаев Аланрэ ЦIэргуш Денисрэ.
ЖЫЛАСЭ Замир.
